दिल्ली पुलिस ने दो संदिग्धों को किया गिरफ्तार, पिस्टल और कारतूस बरामद
राजधानी दिल्ली को दहलाने की कोशिश कर रहे है दो संदिग्धों को दिल्ली पुलिस की स्पेशल सेल ने गिरफ्तार किया है। ये दोनों संदिग्ध जम्मू-कश्मीर के रहने वाले हैं।
नई दिल्ली. दिल्ली पुलिस को बड़ी सफलता मिली है। राजधानी दिल्ली को दहलाने की कोशिश कर रहे है दो संदिग्धों को दिल्ली पुलिस की स्पेशल सेल ने गिरफ्तार किया है। ये दोनों संदिग्ध जम्मू-कश्मीर के रहने वाले हैं। दोनों संदिग्धों की गिरफ्तारी राजधानी के सरायकाले खां इलाके से हुई। पुलिस ने इनके पास से दो सेमी ऑटोमेटिक पिस्टल और 10 जिंदा कारतूस बरामद की हैं।अधिकारियों ने मंगलवार को बताया कि 22 वर्षीय अब्दुल लतीफ मीर बारामूला जिले के डोरू गांव का निवासी है जबकि 20 वर्षीय मोहम्मद अशरफ खटाना कुपवाड़ा जिले के हाट मुल्ला गांव का रहनेवाला है। इन दोनों को सोमवार रात में गिरफ्तार किया गया।पुलिस उपायुक्त (विशेष प्रकोष्ठ) संजीव कुमार यादव ने बताया, ‘‘प्राप्त जानकारी के आधार पर सराय काले खां के मिलेनियम पार्क के निकट जाल बिछाया गया और जम्मू-कश्मीर के रहनेवाले दो संदिग्ध आतंकवादियों को करीब सवा 10 बजे पकड़ा गया।’’ उन्होंने बताया कि इन दोनों के पास से दो सेमी-ऑटोमेटिक पिस्तौल और 10 कारतूस बरामद हुए हैं। लतीफ और अशरफ पहले जम्मू कश्मीर के कुपवाड़ा के रास्ते POK जाने की कोशिश कर चुके थे लेकिन आर्मी की भारी तैनाती और चौकसी की वजह से नाकाम रहे। दिल्ली में वारदात को अंजाम देने के बाद नेपाल के रास्ते POK जाने की फिराक में थे। एजेंसियां इनके मोबाइल को खंगाल रही है, नेटवर्क से और लोग भी जुड़े हुए हैं।